[{"text_idx": "#000002", "text": "Coginio campus ar y barbeciw"}, {"text_idx": "#000008", "text": "Gyda dros 20 o fathau o rawnwin yn cael eu tyfu yng Nghymru gan gynnwys Rondo, Solaris a Seyval Blanc, mae gwneuthurwyr gwin yn cynhyrchu gwinoedd coch, gwyn a rhosliw gan ddefnyddio mathau o rawnwin sy\u2019n gallu tyfu mewn hinsawdd oerach. Mae ein Cig Oen Cymru a Chig Eidion Cymru hefyd yn ffynnu yn yr hinsawdd hon \u2013 efallai mai dyna pam fod y gwinoedd yn paru cystal a\u0302 nhw \u2013 mae\u2019r cyfan yn y terroir!"}, {"text_idx": "#000009", "text": "Felly i helpu dathlu Wythnos Gwin Cymru, dyma rai awgrymiadau ar sut i baru gwin gyda Chig Oen Cymru a Chig Eidion Cymru. Rydym ni wedi canolbwyntio ar win coch, gan ei fod yn cael ei ystyried fel y gwin a ffefrir i\u2019w yfed gyda chig coch. Rydym ni hefyd wedi dewis bwnsiad o ryseitiau hyfryd i chi roi cynnig arnyn nhw. Iechyd da!"}, {"text_idx": "#000010", "text": "Gall cig oen dderbyn llawer o flasau fel sbeisys, perlysiau a ffrwythau. Mae gwinoedd hyfryd, ffrwythaidd fel Pinot Noir yn mynd yn dda gyda choes rost o gig oen ac mae\u2019r un mor flasus a\u0302 noisettes neu rag cig oen. Ar gyfer cig oen rhost, mae gwinoedd coch cadarn yn dda, yn enwedig pan fyddan nhw\u2019n cael eu gweini a\u0302 grefi coeth. Gellir gweini cyri cig oen (nad yw\u2019n rhy sbeislyd) gyda gwin coch ffrwythaidd, tra gall tagine gymryd gwin coch cryf."}, {"text_idx": "#000011", "text": "Y peth gwych am dymor yr haf yw y gallwn ni wneud y gorau o gig oen sy\u2019n cael ei goginio ar y barbeciw. Os yw eich marinadau neu brydau ochr yn sbeislyd, mae\u2019n well mynd am win coch mwy ffrwythaidd, tra byddai gwin coch mwy asidig, fel Chianti, yn mynd yn dda gyda phryd a\u0302 pherlysiau/lemon."}, {"text_idx": "#000012", "text": "Tikka masala Cig Oen Cymru"}, {"text_idx": "#000014", "text": "Ar ei orau gyda chig eidion"}, {"text_idx": "#000015", "text": "Ystyrir yn gyffredinol mai po dewaf y darn o gig eidion, y mwyaf pwerus a chyfoethog y gwin sy\u2019n mynd gydag ef. Mae hyn oherwydd y cynnwys braster. Tra bod ste\u0302c ffiled heb lawer o fraster ar ei phen ei hun yn mynd yn dda iawn gyda Pinot Noir ysgafn, os ychwanegir saws ag iddo sail o fraster ati, yna gall gymryd gwin cryfach."}, {"text_idx": "#000016", "text": "Mae cig eidion rhost yn mynd yn dda gyda Cabernet Sauvignon, ac mae cig eidion sy\u2019n cael ei weini mewn sawsiau gwin coeth yn dda gyda gwinoedd cadarn fel Malbec neu Bordeaux. Mae brisged a stiwiau wedi\u2019u coginio\u2019n araf yn mynd yn dda gyda gwinoedd coch cryf, ychydig yn ffrwythaidd."}]